《淇上酬薛据兼寄郭微（一作高適诗）》
唐代·王昌龄

自从别京华，我心乃萧索。十年守章句，万里空寥落。

北上登蓟门，茫茫见沙漠。倚剑对风尘，慨然思卫霍。

拂衣去燕赵，驱马怅不乐。天长沧洲路，日暮邯郸郭。

酒肆或淹留，渔泽屡栖泊。独行备艰难，孰辞干鼎镬。

皇情念淳古，时俗何浮薄。理道须任贤，安人在求瘼。

故交负奇才，逸气包謇谔。隐轸经济策，纵横建安作。

才望忽先鸣，风期无宿诺。飘飖劳州县，迢递限言谑。

东驰眇贝丘，西顾弥虢略。淇水徒自深，浮云不堪托。

吾谋适可用，天道岂辽廓。不然买山田，一身与耕凿。

作者简介：王昌龄 (698— 756），字少伯，河东晋阳（今山西太原）人。盛唐著名边塞诗人，后人誉为“七绝圣手”。早年贫贱，困于农耕，而立之年，始中进士。初任秘书省校书郎，又中博学宏辞，授汜水尉，因事贬岭南。与李白、高适、王维、王之涣、岑参等交厚。开元末返长安，改授江宁丞。被谤谪龙标尉。安史乱起，为刺史闾丘晓所杀。其诗以七绝见长，尤以登第之前赴西北边塞所作边塞诗最著，有“诗家夫子王江宁”之誉（亦有“诗家天子王江宁”的说法）。